નેતાઓએ તેમનાં ભાષણોમાં સમાજની એકતાની વાત કરી. કેટલાકે વળી સમાજ અવળે રસ્તે ગયો હોવાની વાત કરી. ટોળું હવે વધુ આક્રમક બનવા લાગ્યું. કેસરી ટોપીઓ ઉછળવા લાગી. નારા વધુ બુલંદ થવા લાગ્યા. ‘સરકાર તારો વાંક છે, પાટીદાર તારો બાપ છે.’ જેવા નારા પણ સંભળાયા. અચાનક એક વ્યક્તિ સ્ટેજ તરફ ધસી ગઇ ને ‘હિટલરશાહી બંધ કરો’ના નારા પોકારવા લાગી. હવે ખુરશીઓ પણ ઉછળવા લાગી. મીડિયાના કૅમેરા સ્ટેજ પરથી ૧૮૦ ડિગ્રીએ ઘૂમીને ધમાલ કરનારાઓ પર ફેરવાઇ ગયા. સ્ટેજ પર સતત ટેન્શન વધી રહ્યું હતું. ગૃહ રાજ્ય પ્રધાન વારંવાર રાષ્ટ્રીય અધ્યક્ષને બ્રીફ કરતા અને પાછા ફરતા હતા.